कमजोर मांग से सोना 50 चांदी 400 रुपए सस्ती
कोटा| ग्लोबलबाजार में भाव घटने से सोमवार को स्थानीय सर्राफा बाजार में सोना शुद्ध एवं केडबरी 50 रुपए प्रति दस ग्राम ग्राम सस्ता हो गया। वहीं, चांदी में 400 रुपए प्रति किलोग्राम की गिरावट रही। उधर, तीन दिन के अवकाश के बाद खुले अमेरिकी वायदा एक्सचेंज कॉमेक्स में फरवरी डिलीवरी सोने के भाव 0.52 फीसदी घटकर 1070.70 डॉलर तथा मार्च डिलीवरी चांदी के भाव 2.50 फीसदी घटकर 14.02 डॉलर प्रति औंस रह गए।
बाजार विशेषज्ञों का कहना है कि निवेशक अमेरिका में महंगाई के आंकड़े आने का इंतजार कर रहे हैं। दरअसल, इसके आधार पर ही फैडरल रिजर्व वर्ष 2016 में ब्याज दरों में औैर बढ़ोतरी पर फैसला करेगा। इस वजह से सोमवार को सोने के भावों पर दबाव बना रहा। पिछले सप्ताह सोने की कीमतें 0.9 फीसदी बढ़कर बंद हुई थी। जबकि सोमवार को शुरुआती कारोबार में सोने की कीमतों में 0.4 फीसदी की गिरावट देखने को मिली। वहीं चांदी के भाव भी ढाई फीसदी से ज्यादा घट गए। 17 दिसंबर के बाद चांदी में एक दिन में इतनी बड़ी गिरावट देखने को मिली है। अमेरिकी अर्थव्यवस्था में सुधार से इस साल अंतरराष्ट्रीय बाजार में सोना 9.5 फीसदी सस्ता हुआ है। उन्होंने बताया कि लिक्वीडिटी की कमी और क्रूड की कीमतों में ठहराव की वजह से भी अंतरराष्ट्रीय बाजार में सोने-चांदी की कीमतों पर दबाव बढ़ा। पिछले सप्ताह सोने आई तेजी सोमवार को कायम नहीं रह सकी। इससे घरेलू बाजार में भी सोने-चांदी के भावों में गिरावट का रुख बन गया।
विशेषज्ञों के मुताबिक दिसंबर के दौरान डॉलर में ज्यादा मजबूती देखने को नहीं मिली। इसके चलते निवेशकों ने सोने को समर्थन दिया और अमेरिका में ब्याज दरों में बढ़ोतरी के बावजूद सोने की कीमतों में सुधार देखने को मिला था। सर्राफा व्यवसायियों का कहना है कि साल का आखिरी सप्ताह होने से अभी घरेलू बाजार में सोने-चांदी की मांग कमजोर है। सर्राफा में भाव इस प्रकार रहे -चांदी टंच 33600 प्रति किलोग्राम, चांदी (999) 33550 प्रति किलोग्राम, सोना शुद्ध 29920 प्रति तोला, 25650 प्रति दस ग्राम, केडबरी सोना 29740 प्रति तोला, 25500 प्रति दस ग्राम रहे।
hin_Deva hin_Deva hin_Deva hin_Deva